R500 miljoen vir studentebehuising geallokeerDr. Blade Nzimande. Foto: GCIS Blade Nzimande, die minister van hoër onderwys, het Maandag aangekondig dat hy meer as R500 miljoen opsy gesit het vir studentebehuising by 24 staatsbeheerde universiteite in Suid-Afrika. Kwaye Nkwanyana, woordvoerder van die departement, het gesê die fondse vir studentebehuising sluit nie die fondse in wat Nzimande vir die infrastruktuur- en doeltreffendheidsprestasietoelaag vir die 2015/2016 finansiële jaar geallokeer het nie. Dié fondse sluit R700 miljoen vir agterstallige instandhouding, opgradering/opknappingswerk en kapasiteitsopgradering in, asook R763 miljoen vir prioriteitsprojekte wat dringende finansiering benodig en byna R518 miljoen vir studentebehuising. “Die minister het skrywes aan die visekanseliers van die universiteite gerig wat die bedrae aandui wat geallokeer is en die voorwaardes waarvolgens die toelaes aangewend mag word,” het Nkwanyana bygevoeg.